Vyf vas ná reeks plaasaanvalle in Tzaneen-gebiedFoto: Holmespj/Pixabay.com Vyf mans wat vermoedelik met plaasaanvalle in die Tzaneen-omgewing in Limpopo verbind word, het Maandag in die Tzaneen-landdroshof verskyn. Lt.kol. Moatshe Ngoepe, woordvoerder van die polisie, het gesê die saak teen Artilo Percy Billa (45), Mohale Elias Monyela (28), Nyelesani Radzhihadzhi (38), Lucas Nakana (44) en Ronnie Makwala (24) is tot 4 September uitgestel wanneer hulle na verwagting om borgtog sal aansoek doen. Al vyf bly in aanhouding. Die vyf verdagtes is Vrydag tydens optrede van die polisie in Bolobedu-Suid buite Tzaneen in hegtenis geneem. Volgens Ngoepe het die polisie tydens die operasie op 14 gewere, twee pistole en 318 patrone van verskillende kaliber afgekom. Die vuurwapens was in een van die verdagtes se tuin begrawe. “Die polisie se voorlopige ondersoek dui daarop dat hierdie verdagtes met ŉ reeks plaasaanvalle in die gebied verbind word. Nog inhegtenisnemings word verwag,” het Ngoepe gesê. TLU SA het Maandag in ŉ verklaring die polisie geloof vir die inhegtenisnemings. “Die feit dat [die polisie] boonop praat van ŉ sindikaat, beteken dat TLU SA nog heeltyd reg is dat plaasaanvalle ŉ georganiseerde misdaad is en nie net ‘gewone misdaad’ soos die polisie meestal wil beweer nie,” het Henry Geldenhuys, adjunk-president van TLU SA en voorsitter van die veiligheidskomitee, gesê. “Ons hoop daarom dat die polisie nie gaan volstaan met dié arrestasie nie, maar die werklike gesigte en magte agter die sindikaat ook sal uitsnuffel. Dit bewys dat die huidige regstelsel ongerehabiliteerde misdadigers voortydig vrylaat sodat hulle weer met misdaad kan begin,” het hy gesê. “Ons is baie bekommerd dat hierdie mense weer om borgtog aansoek kan doen en dan hangende hul verhoor, vry op straat en tussen die plase kan rondloop. Daar behoort ŉ stelsel ingebring te word dat mense met vorige misdaadrekords nie vir borgtog in aanmerking gebring kan kom nie. Die vervolgingsgesag sal tog nie iemand arresteer en aankla as hy nie glo dat hy ŉ saak bo redelike twyfel kan bewys nie.”